Baltijos pajūrio pušų ir smėlio peras visur geras. (Gintaras)

Lietuvos smalingas keras, kai suakmenėja - visiem geras. (Gintaras)

Lietuvos jūros auksas, bangų išplautas, geltonas - visur ponas. (Gintaras)

**\*\*\***

*Violeta Palčinskaitė*

**GINTARAS**  
Banga suklups prie kranto:  
Bangele, ką darai?  
Tau iš prijuostės   
Krenta  
Į krantą   
Gintarai.  
  
Ir tas, kas ieškos -  
Randa.  
Įsižiūrėk gerai.  
Nubarstė visą krantą  
Geltoni  
Gintarai.

*Juozas Nekrošius*

**JUODKRANTĖ**  
Jūra sujudus,  
Jūra tamsėja.  
Gintaro grūdus  
Jūra pasėja.  
  
Bėga pakrante  
Julius ir Auksė.  
Juodkrantėj renka  
Gintaro auksą.  
  
Bangos sugūra,  
Toliai šviesėja.  
Pabaigė jūra   
Gintaro sėją.

**\*\*\***  
 *Kostas Kubilinskas*

**BALTIJOS BANGELĖ**  
  
Baltijos bangelė  
Mėlynai žalia  
Man iš tolo moja  
Balta skarele...  
  
Ta balta skarelė -  
Baltijos puta.  
Gal nuo jos bangelė  
Man tokia šilta...  
  
Žalias Žilvinėlis  
Plaukia su Egle. -  
Eglė man iš tolo  
Moja skarele...  
  
Nuplaukė Eglužė  
Su Žilvinėliu. -  
Gintaro jūruže,  
Aš tave myliu!